b'\n_START_ARTICLE_\nZobovina\n_START_SECTION_\nZgradba\n_START_PARAGRAPH_\nZobovina je po zgradbi mnogo mehkej\xc5\xa1a od sklenine, vendar tr\xc5\xa1a od kosti. Glede na maso sestoji v 70\xc2\xa0% iz hidroksiapatita, 20\xc2\xa0% iz organskih snovi in 10\xc2\xa0% iz vode._NEWLINE_V zobovini se nahajajo mikroskopski kanal\xc4\x8dki, imenovani dentinski kanal\xc4\x8dki ali cev\xc4\x8dice. Potekajo od pulpe proti sklenini in v njih segajo podalj\xc5\xa1ki odontoblastov (celic na povr\xc5\xa1ju zobne pulpe, ki tvorijo zobovino). Kanal\xc4\x8dki vsebujejo teko\xc4\x8dino in celi\xc4\x8dne strukture ter povzro\xc4\x8dajo dolo\xc4\x8deno stopnjo prepustnosti zobovine, zaradi \xc4\x8desar je ob\xc4\x8dutenje bole\xc4\x8dine v primeru zobne gnilobe pove\xc4\x8dano. Spremembe v teko\xc4\x8dini znotraj dentinskih kanal\xc4\x8dkov naj bi s hidrodinamskimi mehanizmi povzro\xc4\x8dale tudi preob\xc4\x8dutljivost zobovine, ki se pojavlja pri nekaterih ljudeh.'